Haye vant hatkampen på knockout
Det var knyttet store forventninger til boksekampen mellom de to kranglefantene som endte i slåsskamp på en pressekonferanse i München i februar. Endelig møttes de i bokseringen etter å ha understreket gang på gang hvor mye de misliker hverandre. Foran nærmere 40.000 tilskuere på Upton Park i London var det Haye som sikret seg seieren. Etter fire rimelig jevne runder, så kom avgjørelsen i den femte.Haye traff med en knallhard venstre og fulgte opp med et høyreslag som sendte Chisora i kanvasen. Etter å ha tatt telling var Chisora klar til å fortsette, men hadde drøyt 20 sekunder han måtte igjennom før runden var over. Det ble for mye. En nådeløs Haye gikk rett på sin rystede motstander og traff med en rekke gode slag før Chisora på nytt var nede. Han kom seg opp igjen, men dommeren valgte å stoppe kampen fordi Chisora var svært rystet. - Jeg hadde ikke mye respekt for Chisora før denne kampen, men han tåler mer enn noen annen jeg har møtt. Jeg traff med slag som ville sendt andre ned mye tidligere. Han blir mester en dag, skrøt Haye etterpå. Vitalij Klitsjko neste? Da hadde de to fiendene rukket å gi hverandre en klem - noe som ikke akkurat har ligget i kortene under oppkjøringen. Så kan man da også lure på om alt "hatet" mellom de to bokserne bare har vært spill for galleriet. Det er i så fall ikke første gang i bransjen. Men det har i alle fall fått opp interessen for et oppgjør der det ikke var noen VM-belter på spill. Nå håper Haye at måten han vant på skal tvinge fram en kamp mot Vitalij Klitsjko.Vitalij Klitsjko er innehaver av det ene store VM-beltet som lillebror Vladimir ikke har. Haye møtte som kjent Vladimir i fjor, men tapte på poeng og fikk i etterkant mye pepper fordi han skyldte på en brukket tå. Så gjenstår det å se om han klarer å prate seg til en ny storkamp. "Og en fight som var spennende, underholdende og full av nerve hele tiden med en ganske spektakulær avslutning. Kan bety mye for bokseinteressen fremover." Chisora på sin side fortalte etter kampen at han vil fortsette karrieren - til tross for fire tap på sine fem siste kamper. Nå hører det da også med til historien at han har gjort en meget god figur i flere av dem - blant annet da han tapte på poeng mot Vitalij Klitsjko i februar.
David Haye (31) slo ut Dereck Chisora (28) på knockout i den femte runden da de to britiske tungvektsbøllene møttes i London i kveld.